*****

ΚΑΝΟΝΙΣΜΟΣ (ΕΟΚ) αριθ. 2664/84 ΤΟΥ ΣΥΜΒΟΥΛΙΟΥ

της 18ης Σεπτεμβρίου 1984

για τέταρτη τροποποίηση του κανονισμού (ΕΟΚ) αριθ. 171/83 περί ορισμένων προσωρινών τεχνικών μέτρων διατηρήσεως των αλιευτικών πόρων

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 170/83 του Συμβουλίου της 25ης Ιανουαρίου 1983 περί θεσπίσεως κοινοτικού καθεστώτος διατηρήσεως και διαχειρίσεως των αλιευτικών πόρων (1), και ιδίως το άρθρο 11,

την πρόταση της Επιτροπής,

Εκτιμώντας:

ότι, σύμφωνα με το άρθρο 2 του κανονισμού (ΕΟΚ) αριθ. 170/83, το Συμβούλιο πρέπει να καθορίζει, βάσει των διαθέσιμων επιστημονικών γνωμών και ειδικότερα της έκθεσης της Επιστημονικής και Τεχνικής Επιτροπής Αλιείας, τα μέτρα διατήρησης που είναι αναγκαία για την πραγματοποίηση των στόχων που αναφέρονται στο άρθρο 1 του κανονισμού αυτού·

ότι ο κανονισμός (ΕΟΚ) αριθ. 171/83 (2), όπως τροποποιήθηκε τελευταία από τον κανονισμό (ΕΟΚ) αριθ. 2178/84 (3), θεσπίζει γενικούς κανόνες για την αλιεία βιολογικών πόρων που βρίσκονται στα κοινοτικά ύδατα·

ότι είναι σκόπιμο να ρυθμιστεί με περισσότερους περιορισμούς η αλιεία σκουμπριού στη ζώνη CIEM VII,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το κείμενο του άρθρου 15 του κανονισμού (ΕΟΚ) αριθ. 171/83 αντικαθίσταται από το εξής κείμενο:

«Άρθρο 15

1. Απαγορεύεται να κρατούνται επάνω στο σκάφος σκουμπριά που έχουν αλιευθεί σε ζώνη, που στο εξής θα ονομάζεται "ζώνη", η οποία οριοθετείται με τα παρακάτω στοιχεία:

- νότια ακτή της Αγγλίας σε 03°00' δυτικού γεωγραφικού μήκους,

- 49°30' βόρειου γεωγραφικού πλάτους, 03°00' δυτικού γεωγραφικού μήκους,

- 49°30' βόρειου γεωγραφικού πλάτους, 07°00' δυτικού γεωγραφικού μήκους,

- 52°00' βόρειου γεωγραφικού πλάτους, 07°00' δυτικού γεωγραφικού μήκους,

- δυτική ακτή της Ουαλίας σε 52°00' βόρειου γεωγραφικού πλάτους,

εκτός εάν το βάρος των σκουμπριών δεν υπερβαίνει το 15 % του βάρους των συνολικών ποσοτήτων σκουμπριών και άλλων ειδών που βρίσκονται επάνω στο σκάφος και που έχουν αλιευθεί στη ζώνη αυτή.

Το πρώτο εδάφιο δεν εφαρμόζεται στα σκάφη που χρησιμοποιούν δίχτυα απλάβια και πολυάγκιστρα.

Δεν εφαρμόζεται επίσης στα σκάφη που χρησιμοποιούν τράτες βυθού, δανέζικες τράτες ή άλλα παρόμοια δίχτυα αν έχουν επάνω στο σκάφος μια ελάχιστη ποσότητα ίση με το 75 % του βάρους, που υπολογίζεται σε ποσοστό του συνολικού βάρους όλων των ειδών που βρίσκονται επάνω στο σκάφος:

- καραβίδων όταν τα σκάφη αυτά χρησιμοποιούν δίχτυα των οποίων οι διαστάσεις ματιών καθορίζονται για τις σχετικές περιοχές στο παράρτημα IV,

- καραβίδων και ειδών που απαριθμούνται στο παράρτημα V όταν τα σκάφη αυτά χρησιμοποιούν δίχτυα των οποίων οι διαστάσεις ματιών καθορίζονται για τις σχετικές περιοχές στο παράρτημα Ι.

Δεν εφαρμόζεται επίσης, στα σκάφη που περνούν τράνζιτο από τη ζώνη, εφόσον όλα τα μηχανήματα αλιείας τακτοποιούνται σύμφωνα με τους όρους που καθορίζονται στο παράρτημα του κανονισμού (ΕΟΚ) αριθ. 2057/82 (1) κατά τρόπο που να μην μπορούν να χρησιμοποιηθούν εύκολα, ούτε στα σκάφη που δεν διαθέτουν αλιευτικό εξοπλισμό και πάνω στα οποία διαμετακομίζονται σκουμπριά.

Όλα τα σκουμπριά που βρίσκονται επάνω στο σκάφος θεωρείται ότι έχουν αλιευθεί μέσα στη ζώνη, εκτός από όσα είχαν δηλωθεί ότι βρίσκονταν στο σκάφος πριν αυτό εισέλθει στη ζώνη, σύμφωνα με τα επόμενα εδάφια.

Ο πλοίαρχος σκάφους που σκοπεύει να εισέλθει στη ζώνη για να αλιεύσει και ο οποίος έχει επάνω στο σκάφος του σκουμπριά υποχρεούται να γνωστοποιήσει στην αρχή ελέγχου του κράτους μέλους, στην αλιευτική ζώνη του οποίου προτίθεται να αλιεύσει, την ώρα και τον τόπο που υπολογίζει ότι θα αφιχθεί μέσα στη ζώνη. Η γνωστοποίηση αυτή πρέπει να γίνει το νωρίτερο τριάντα έξι ώρες και το αργότερο είκοσι τέσσερις ώρες πριν το σκάφος εισέλθει στη ζώνη.

Όταν εισέλθει στη ζώνη πρέπει να γνωστοποιήσει στην αρμόδια αρχή ελέγχου τις ποσότητες σκουμπριών που κατέχει επάνω στο σκάφος και οι οποίες έχουν καταγραφεί στο ημερολόγιο του πλοίου. Ο πλοίαρχος μπορεί να κληθεί να υποβάλει για εξακρίβωση το ημερολόγιο και τα αλιεύματα που βρίσκονται επάνω στο σκάφος σε τόπο και χρόνο που καθορίζει η αρμόδια αρχή ελέγχου. Ο χρόνος της εξακρίβωσης δεν μπορεί εντούτοις να ξεπερνά τις έξι ώρες από τη λήψη, εκ μέρους της αρχής ελέγχου, του μηνύματος που γνωστοποιεί τις ποσότητες σκουμπριού που βρίσκονται επάνω στο σκάφος και ο τόπος πρέπει να βρίσκεται όσον το δυνατόν πλησιέστερα στο σημείο εισόδου στη ζώνη.

Ο πλοίαρχος σκάφους που σκοπεύει να εισέλθει στη ζώνη για να διαμετακομίσει σκουμπριά πάνω στο σκάφος του, υποχρεούται να γνωστοποιήσει στην αρχή ελέγχου του κράτους μέλους, στην αλιευτική ζώνη του οποίου θα γίνει η διαμετακόμιση, την ώρα και τον τόπο της μελετώμενης διαμετακόμισης. Η γνωστοποίηση αυτή πρέπει να γίνει το νωρίτερο τριάντα έξι ώρες και το αργότερο εικοσιτέσσερις ώρες πριν το σκάφος αρχίσει τη διαμετακόμιση. Ο πλοίαρχος υποχρεούται να ενημερώσει την αρμόδια αρχή ελέγχου για τις ποσότητες σκουμπριών που διαμετακομίστηκαν στο σκάφος του, αμέσως μόλις τελειώσει η διαμετακόμιση.

Οι αρμόδιες αρχές είναι οι εξής:

- Γαλλία:

Mimer, τέλεξ: Paris 25 08 23,

- Ιρλανδία:

Department of Fisheries and Forestry,

τέλεξ: Dublin 90253 FFWS,

- Ηνωμένο Βασίλειο:

Ministry of Agriculture, Fisheries and Food,

τέλεξ: London 21 27 4.

Καμιά διάταξη της παρούσας παραγράφου δεν μπορεί να ερμηνεύεται κατά την έννοια ότι σκάφος με σημαία κράτους μέλους ή νηολογημένο σ' αυτό το κράτος μέλος, στο οποίο δεν αναλογεί ποσόστωση σκουμπριού από το απόθεμα της ζώνης ή του οποίου η ποσόστωση έχει εξαντληθεί, επιτρέπεται να μεταφέρει σκουμπριά, εκτός αν πρόκειται για παρεμπίπτοντα αλιεύματα που έχουν αναμιχθεί με αλιεύματα σαυριδιών και σαρδελών και το σκουμπρί δεν ξεπερνά το 10 % του συνολικού βάρους των σκουμπριών, σαυριδιών και σαρδελών που βρίσκονται επάνω στο πλοίο, εκτός αν ο πλοίαρχος αποδείξει ότι τα σκουμπριά αυτά έχουν αλιευθεί από άλλο απόθεμα.

Οι διατάξεις της παρούσας παραγράφου παύουν να ισχύουν την 1η Ιανουαρίου 1987, εκτός αν το Συμβούλιο, ύστερα από πρόταση της Επιτροπής, και έχοντας υπόψη την κατάσταση του δυτικού αποθέματος σκουμπριού, λάβει αντίθετη απόφαση με ειδική πλειοψηφία πριν από την 1η Αυγούστου 1986.

2. Η χρησιμοποίηση κωνικών διχτυών με μέγεθος ματιού μικρότερο από 32 χιλιοστά απαγορεύεται από την 1η Ιουλίου μέχρι τις 15 Σεπτεμβρίου στα ύδατα που βρίσκονται εντός ορίου 3 μιλίων από την παράκτια γραμμή του Skagerrak και του Kattegat.

Ωστόσο, η αλιεία με κωνικά δίχτυα στα ύδατα αυτά, κατά τη διάρκεια της εν λόγω περιόδου, δύναται να πραγματοποιείται:

- με δίχτυα που έχουν μάτια 30 mm για τις μεγάλες γαρίδες του Βορρά (Pandalus borealis),

- με δίχτυα που έχουν μάτια κάθε μεγέθους για τους Zoarcidae, τους γοβιούς (Gobius sp.) ή τα σκορπίδια (Scorpaena sp.) που προορίζονται για δόλωμα.

3. Οι εκρηκτικές ύλες, οι δηλητηριώδεις ή ναρκωτικές ουσίες, καθώς και τα πυροβόλα όπλα δεν επιτρέπεται να χρησιμοποιούνται για την αλιεία ιχθύων. Επιπλέον, στο Skagerrak και στο Kattegat απαγορεύεται η χρήση ηλεκτρικού ρεύματος για την αλιεία ιχθύων. Πάντως, ο τόνος και ο καρχαρίας Pelerin μπορούν να αλιεύονται με τη βοήθεια εκτοξευτήρων καμακιών και ηλεκτρικού ρεύματος.

(1) ΕΕ αριθ. L 220 της 19. 7. 1982, σ. 1.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 1985. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 18 Σεπτεμβρίου 1984.

Για το Συμβούλιο

Ο Πρόεδρος

A. DEASY

(1) ΕΕ αριθ. L 24 της 27. 1. 1983, σ. 1.

(2) ΕΕ αριθ. L 24 της 27. 1. 1983, σ. 14.

(3) ΕΕ αριθ. L 199 της 28. 7. 1984, σ. 1.